คลังลุยจัดซื้อดิจิทัลดันค่าฟีแบงก์
การผลักดันร่าง พ.ร.บ.การจัดซื้อจัดจ้างภาครัฐ ซึ่งอยู่ระหว่างเสนอคณะรัฐมนตรีพิจารณา
20 มิ.ย. 2558

การผลักดันร่าง พ.ร.บ.การจัดซื้อจัดจ้างภาครัฐ ซึ่งอยู่ระหว่างเสนอคณะรัฐมนตรีพิจารณา เพื่อให้มีความโปร่งใสสร้างความมั่นใจกับนักลงทุนมากขึ้นนั้น ทำให้รัฐบาลต้องเตรียมความพร้อมเรื่องระบบขึ้นมารองรับด้วย
ล่าสุด กรมบัญชีกลางได้เซ็นความร่วมมือกับธนาคารพาณิชย์ 15 แห่ง ออกหนังสือค้ำประกันทางอิเล็กทรอนิกส์ (E-Guarantee) และบริการรับชำระเงินค่าซื้อเอกสารประกวดราคาทางอิเล็ก ทรอนิกส์ หรือ (E-Payment) อำนวยความสะดวกผู้ค้า และยังป้องกันการทุจริตได้ทางหนึ่ง
นายมนัส แจ่มเวหา อธิบดีกรมบัญชีกลาง กล่าวว่า ความร่วมมือครั้ง นี้เพื่อรับการจัดซื้อจัดจ้างภาครัฐด้วยระบบอีมาร์เก็ต (e- market) และ อีบิดดิ้ง (e-bidding)เริ่มใช้แทนระบบอีออกชั่น e-auction ในวันที่ 1 ต.ค. 2558
ทั้งนี้ หากคำนวณจากงบลงทุนปี 2558 วงเงิน 4.49 แสนล้านบาท ธนาคารพาณิชย์จะได้ค่าธรรมเนียมจากการออกหนังสือค้ำประกันทางอิเล็กทรอนิกส์ 9,000 ล้านบาท หรือหากรวมงบลงทุนเหลื่อมปีอีก 3 แสนล้านบาท และงบลงทุนรัฐวิสาหกิจอีกปีละ 4 แสนล้านบาท จะทำให้ธนาคารมีค่ารายได้ธรรมเนียมปีละ 2-3 หมื่นล้านบาท 
สำหรับร่าง พ.ร.บ.จัดซื้อจัดจ้างฯ นั้น มีการเปลี่ยนแปลงสำคัญหลายด้าน อาทิ การยกระดับจากระเบียบสำนักนายกรัฐมนตรีให้เป็น พ.ร.บ. การมีบทลงโทษ อธิบดี ปลัด และรัฐมนตรี ที่สั่งการและปล่อยให้มีการทุจริต การกำหนดให้นำสัญญาคุณธรรมมาใช้ และการใช้ระบบอีมาร์เก็ตและอีบิดดิ้ง สำหรับจัดซื้อจัดจ้างมูลค่าเกิน 1 แสนบาทขึ้นไป